CHO ลงเว่อร์ไปไหม? “เฮียจิง” ยันเมล์ NGV แค่โบนัส-ธุรกิจหลักเดินตามเป้า
CHO ลงแรงเมื่อวาน วันนี้ลงต่อ ฟากนักลงทุนสงสัย ลงเว่อร์ไปไหม? ด้าน “เฮียจิง” ยืนยัน ธุรกิจเดินหน้าตามเป้า ส่วนเมล์ NGV 489 คัน ไม่รวมในประมาณการอยู่แล้ว
12 ก.ค. 2559

ผู้สื่อข่าวรายงานว่า นายสุรเดช ทวีแสงสกุลไทย ประธานเจ้าหน้าที่บริหาร บริษัท ช ทวี จำกัด (มหาชน) หรือ CHO เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz เกี่ยวกับกรณีที่บริษัทแพ้การประกวดราคาในโครงการรถเมล์ NGV จำนวน 489 คัน ว่า โครงการดังกล่าวไม่มีส่วนเกี่ยวข้องกับประมาณการด้านการเติบโตของรายได้ ซึ่งไม่ได้มีการนำมูลค่าจากโครงการนี้มาคิดรวมตั้งแต่แรก
ดังนั้น จึงเป็นที่น่าติดตามเป็นอย่างยิ่งว่า ราคาหุ้น CHO ที่มีการปรับตัวลดลงอย่างต่อเนื่องตั้งแต่เมื่อวานนี้ (11 ก.ค.) ซึ่งปิดที่ระดับ 2.08 บาท ปรับตัวลดลง 0.34 บาท หรือราว 14.05% นั้น ถือเป็นการปรับตัวลงแรงจากเซนทิเมนต์เชิงลบของประเด็นดังกล่าว ที่มากจนเกินไปหรือไม่ พร้อมกันนี้ นายสุรเดช ได้ยืนยันถึงแนวโน้มการเติบโตของบริษัทว่า แผนธุรกิจและเป้าหมายยังคงเดินหน้า และเป็นไปตามที่มีการเปิดเผยข้อมูลตั้งแต่ก่อนหน้านี้    